Som vi fortalte her på TV2 Nord forleden, så er trafikforholdene i Hobro i myldretiden præget af masser af kø og trængsel på hovedfærdselåren gennem byen: Hostrupvej, Brogade og Randersvej samt tilhørende sideveje. Trafikanterne er frustrerede over forholdene, da de oplever, at de lysregulerede kryds på strækningen ikke nødvendigvis afhjælper situationen, men i stedet kan se bilerne hobe sig op, så det kan være svært at komme over et kryds for grønt, da krydset ikke er tømt for biler. Mandag drøftede teknik- og miljøudvalget i Mariagerfjord Kommune situationen, og udvalgsformand Jørgen Hammer Sørensen (DF) fortæller, at der nu tages hånd om problemerne. - Vi skal have bygget lyssignalerne om, så de allesammen kan tale sammen på hele strækningen. Så vi skal sikre, at elektronikken er den samme type i alle kryds, siger Jørgen Hammer Sørensen. Derudover vedtog politikerne, at COWI skal lave en nærmere analyse af trafikforholdene, så det bliver gjort klart, hvor og hvornår problemerne opstår, og hvor mange biler der kører på strækningerne. - Det kommer desværre til at tage nogle år at få hele det arbejde på plads. Vi har jo ikke for mange penge at gøre med, siger Jørgen Hammer Sørensen. En her-og-nu løsning Han lover dog, at der her og nu kigges på hurtige løsninger, hvor nogle af krydsene justeres, så det skulle give en bedre afvikling af trafikken. - Men det helt store problem er trafikmængden. Der er simpelthen flere biler i byen nu end tidligere, hvilket skyldes en positiv udvikling, siger Jørgen Hammer Sørensen. Han må samtidig skuffe de bilister, der forventer, at de kan køre over for grønt i myldretiden hele vejen gennem Hobro. - Forbedringerne bliver ikke så store, at man ikke kommer til at holde for rødt, siger Jørgen Hammer Sørensen. Også problemer med rundkørslerne Han forstår godt bilisternes kritik af forholdene men minder samtidig om, at dengang, der var flere rundkørsler på strækningen i stedet for trafiklys, der var der også problemer med kø. - Men det glemmer folk, siger Jørgen Hammer Sørensen. Årligt bruger Mariagerfjord Kommune rundt regnet 200.000 kroner på at vedligeholde trafiklys, og for at løse udfordringerne med at få elektronikken til at tale sammen samt den løbende vedligeholdelse er det nødvendigt med et øget forøget årligt budget på cirka 400.000 kroner.

Opsummering:
Bilister, der kører gennem Hobro, oplever ofte kø i myldretiden. Nu skal trafiklysene snakke bedre sammen, og samtidig skal der laves en analyse af trafikforholdene i byen. Men det kan komme til at tage tid, før det bliver bedre, siger udvalgsformand.